РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/205-22

28. децембар 2022. године

Б е о г р а д

ЗАПИСНИК

13. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА,

ОДРЖАНЕ 27. И 28. ДЕЦЕМБРА 2022. ГОДИНЕ У СОМБОРУ

Првог дана, 27. децембра, седница је почела у 12,30 часова.

Седници је председавао Верољуб Арсић, председник Одбора.

Седници су присуствовали чланови Одбора: Ана Белоица, Мирослав Кондић, Светлана Милијић, Александра Томић, Тијана Давидовац, Владимир Обрадовић, Ненад Митровић, Војислав Вујић и Розалија Екрес

Седници нису присуствовали чланови Одбора: Никола Радосављевић, Душан Бајатовић, Верољуб Стевановић, Мирослав Алексић, Бојана Букумировић, Небојша Зеленовић, Драган М. Марковић, као ни њихови заменици.

Седници је присуствовао и народни посланик Горан Милић.

На позив председника Одбора, седници су присуствовали представници Града Сомбора: Љиљана Тица, заменик градоначелника, Сава Дојић, члан градског већа за област финансија и привреде, Ружица Маринов, начелник Одељења за финансије, Маријана Рилке, помоћник начелника за финансије из области јавних набавки, Јелена Тодорић, помоћник начелника за финансије, Мира Блануша, интерна ревизија, Ненад Комненов, интерна ревизија, Игор Латас, начелника одељења за комуналне делатности, Бисерка Јовићевић, начелник Одељења локалне пореске администрације, Јелена Велебит, начелник Градске управе, представници Опште болнице „Др Радивој Симоновић“, Пољопривредне стручне службе, Водопривредног друштва „Западна Бачка“, Дома ученика Сомбор, ЈКП „Енергана“ и Дома здравља „Др Ђорђе Лазић“, представници Државне ревизорске институције др Душко Пејовић, председник и генерални државни ревизор, Бојана Митровић, потпредседник, Невенка Бојанић и Маријана Симовић, чланови Савета, Данимир Вулиновић, врховни државни ревизор, Стојанка Миловановић, врховни државни ревизор, Милена Милинковић, секретар Институције, Мирјана Гачевић и Никола Стефановић,овлашћени државни ревизори, Ива Василић, начелник Службе за међународну сарадњу и односе са јавношћу, и представник УНДП Ненад Гршић.

Пре него што се прешло на утврђивање дневног реда, председник Одбора је подсетио чланове да се одржавањем ове седнице ван седишта, у Сомбору, испуњава и обавеза која произилази из Акционог плана за спровођење владиног Програма реформе управљања јавним финансијама, а то је обавеза да Одбор за финансије, републички буџет и контролу трошења јавних средстава Народне скупштине размотри извештаје ДРИ о обављеним ревизијама појединих корисника јавних средстава.

На предлог председника, Одбор је, једногласно (10 гласова за) утврдио следећи

Д н е в н и р е д:

 1. Представљање Извештаја о ревизији Града Сомбора за 2019. годину и ревизији других субјеката ревизије из Града Сомбора;

 2. Разматрање Извештаја Пододбора за разматрање извештаја о обављеним ревизијама Државне ревизорске институције о разматрању секторских извештаја- Сектор број 1 и Сектор број 2 Државне ревизорске институције;

 3. Разматрање препорука за измене важећих закона на основу информација до којих се дошло у поступку обављања ревизије у Сектору број 1 и Сектору број 2 Државне ревизорске институције.

Након што је утврђен дневни ред, председник Одбора је дао реч госпођи Љиљани Тици, заменику градоначелника Града Сомбора.

Љиљана Тица поздравила је све присутне учеснике седнице. Изразила је задовољство што се 13. седница Одбора за финансије, републички буџет и контролу трошења јавних средстава одржава у Сомбору, закључујући да одржавање седница у градовима представља директну комуникацију и сарадњу између Народне скупштине и јединица локалне самоуправе.

**Прва тачка дневног реда: Представљање извештаја о ревизији Града Сомбора за 2019. годину и ревизији других субјеката ревизије из Града Сомбора**

Председник Државне ревизорске институције др Душко Пејовић је представио Извештај о ревизији Града Сомбора, нагласивши да је дато мишљење са резервом, као и девет препорука за отклањање неправилности. Такође, истакао је да је Град Сомбор у временском року отколонио неправилности и проследио Државној ревизорској институцији Одазивни извештај о отклањању истих, које су у Послеревизорном извештају о мерама исправљања Града Сомбора оцењене као задовољавајуће.

Др Душко Пејовић је у наставку излагања образложио извештаје о ревизији субјеката из Града Сомбора, односно ЈКП „Енергана“, Водопривредног друштва „Западна Бачка“, Пољопривредне стручне службе „Сомбор“, Дома здравља „Др Ђорђе Лазић“, Опште болнице „Др Радивој Симоновић“ и Дома ученика Сомбор, наводећи да су за утврђене неправилности дате препоруке и временски рок за њихово отклањање.

 Дискусије по овој тачки дневног реда није било.

 У наставку седнице одржана је Прва седница Пододбора за разматрање извештаја о обављеним ревизијама Државне ревизорске институције.

Седници Пододбора је председавала др Александра Томић.

Седници су присуствовали чланови Пододбора Розалија Екрес и Светлана Милијић.

На предлог председника, чланови Пододбора су, једногласно (три гласа за), утврдили следећи

Д н е в н и р е д:

1. Разматрање секторских извештаја Државне ревизорске институције:
* Сектора број 1 за 2021. годину;
* Сектора број 2 за 2021. годину.

Данимир Вулиновић, врховни државни ревизор, представио је извештаје о ревизији у надлежности Сектора 1 Државне ревизорске институције, наводећи да је у 2021. години сачињено 67 ревизорских производа, од чега је 21 извештај о ревизији финансијских извештаја, 21 извештај о ревизији финасијских извештаја, једна комбинована ревизија финансијских извештаја и правилности пословања, четири извештаја о ревизији сврсисходности пословања, пет извештаја о ревизији одазивних извештаја и 15 послеревизорних извештаја, као и да је дато укупно 405 препорука за отклањање утврђених неправилности, а поднето је 11 захтева за покретање прекршајног поступка, један захтев за покретање кривичног поступка и једна информација достављена је државном правобранилаштву.

Изнет је и податак да је јавни дуг на дан 31. 12. 2020. године износио 58,23 % БДП, што је изнад нивоа од 45 % БДП, колико је одређено Законом о буџетском систему.

Стојанка Миловановић, врховни државни ревизор, представила је извештаје о ревизији у надлежности Сектора 2 Државне ревизорске институције. Извршено је укупно 95 ревизија, од чега 40 ревизија финансијских извештаја, 40 ревизија правилности пословања, четири ревизије сврсисходности и 11 ревизија одазивних извештаја. Такође, навела је да је дато укупно 1115 препорука за отклањање неправилности, као и да је поднето 63 захтева за покретање прекршајног поступка, пет привредних преступа, пет кривичних пријава, седам информација надлежним тужилаштвима и две информације Агенцији за спречавање корупције.

У дискусији су учествовали народни посланици Ненад Митровић, Војислав Вујић и Светлана Милијић. Током дискусије чланови Одбора су разменили мишљења са Николом Стефановић, овлашћеним државним ревизором.

На предлог председника, Пододбор за разматрање извештаја о обављеним ревизијама Државне ревизорске институције одлучио је, једногласно (три гласа за), да Oдбору за финансије, републички буџет и контролу трошења јавних средстава поднесе

И З В Е Ш Т А Ј

којим предлаже да Одбор прихвати секторске извештаје Државне ревизорске институције - Сектора број 1 за 2021. годину, са одговарајућим препорукама Државне ревизорске институције.

Саставни део овог извештаја је Преглед назива секторских извештаја ДРИ Сектор број 1 у 2021. години.

На предлог председника, Пододбор за разматрање извештаја о обављеним ревизијама Државне ревизорске институције одлучио је, једногласно (три гласа за), да Oдбору за финансије, републички буџет и контролу трошења јавних средстава поднесе

И З В Е Ш Т А Ј

којим предлаже да Одбор прихвати секторске извештаје Државне ревизорске институције - Сектора број 2 за 2021. годину, са одговарајућим препорукама Државне ревизорске институције.

Саставни део овог извештаја је Преглед назива секторских извештаја ДРИ Сектор број 2 у 2021. години.

Седница Пододбора је завршена у 15,05 часова.

**Друга тачка дневног реда: Разматрање Извештаја Пододбора за разматрање извештаја о обављеним ревизијама Државне ревизорске институције о разматрању секторских извештаја- Сектор број 1 и Сектор број 2 Државне ревизорске институције**

На основу члана 55. Пословника Народне скупштине, Одбор за финансије, републички буџет и контролу трошења јавних средстава је, већином гласова (осам гласова за, један уздржан), одлучио да поднесе

И З В Е Ш Т А Ј

Одбор за финансије, републички буџет и контролу трошења јавних средстава, на предлог Пододбора, размотрио је и прихватио секторске извештаје Државне ревизорске институције у 2021. години – Сектор броj 1, са препорукама Државне ревизорске институције.

Саставни део овог извештаја је Преглед са називима секторских извештаја Државне ревизорске институције у 2021. години – Сектор број 1.

На основу члана 55. Пословника Народне скупштине, Одбор за финансије, републички буџет и контролу трошења јавних средстава је, већином гласова (осам гласова за, један уздржан), одлучио да поднесе

И З В Е Ш Т А Ј

Одбор за финансије, републички буџет и контролу трошења јавних средстава, на предлог Пододбора, размотрио је и прихватио секторске извештаје Државне ревизорске институције извршене у 2021. години – Сектор број 2, са препорукама Државне ревизорске институције.

Саставни део овог извештаја је Преглед са називима секторских извештаја Државне ревизорске институције у 2021. години – Сектор број 2.

Седница је прекинута у 15,10 часова.

Другог дана, 28. децембра, седница је настављена у 10,20 часова.

Седници је председавао Верољуб Арсић, председник Одбора.

 Седници су, поред чланова и заменика чланова Одбора, присуствовали и представници Министарства финансија Дарко Комненић, помоћник министра у Сектору буџета, и Марко Гверо, директор Управе за трезор.

**Трећа тачка дневног реда: Разматрање препорука за измене важећих закона на основу информација до којих се дошло у поступку обављања ревизије у Сектору број 1 и Сектору број 2 Државне ревизорске институције**

 Др Душко Пејовић, председник ДРИ, нагласио је да је Државна ревизорска институција, у складу са својим надлежностима, донела препоруке везане за измене важећих закона и прописа на основу информација до којих се дошло у поступку ревизије.

 Препоруке везане за Сектор број 1 односе се на усаглашавање одредби Закона о буџету РС са одредбама Закона о судским таксама, као и са одредбама Закона о полицији, затим усаглашавање одредби Закона о јавном информисању и медијима са одредбама Закона о јавним набавкама, усаглашавање одредби Правилника о начину и поступку преноса неутрошених буџетских средстава РС на рачун извршења буџета РС са одредбама Закона о буџетском систему, као и одредби Правилника о начину припреме, састављања и подношења финансијских извештаја КБС, корисника средстава ООСО и буџетских фондова и Правилника о стандардном класификационом оквиру и Контном плану за буџетски систем, одредби Закона о високом образовању и Уредбе о коефицијентима за обрачун и исплату плата запослених у јавним службама и усаглашавање одредби Уредбе о нормативима и стандардима услова рада универзитета и факултета за делатности које се финансирају из буџета са Законом о високом образовању и Уредбом о каталогу радних места у јавним службама и другим организацијама у јавном сектору.

Препоруке се односе и на измене Уредбе о накнади трошкова и отпремнина државних службеника и намештеника, Уредбе о коефицијентима за обрачун и исплату плата запослених у јавним службама, Уредбе о Канцеларији за информационе технологије и електронску управу, Правилника о стандардном класификационом оквиру и Контном плану за буџетски систем, Правилника о начину и роковима вршења пописа имовине и обавеза корисника буџетских средстава Републике Србије и усклађивање књиговодственог стања са стварним стањем,

 Такође, др Душко Пејовић нагласио је да је Државна ревизорска институција током претходних година дала препоруке за измене или доношење прописа, а по којима није поступљено. Дате препоруке се односе на Закон о буџетском систему, Закон о донацијама и хуманитарној помоћи, Закон о високом образовању, Уредбу о нормативима и стандардима услова рада универзитета и факултета за делатности које се финансирају из буџета, Правилник о стандардном класификационом оквиру и Контном плану за буџетски систем, Правилник о списку корисника јавних средстава, као и да Подзаконски акти свих корисника буџета буду у складу са Законом о буџетском систему.

 Образлажући препоруке везане за Сектор број 2, председник ДРИ навео је да се препоруке за доношење прописа у овом сектору односе на доношење Стратегије заштите ваздуха, Стратешки оквир за управљање популацијом паса, као и доношење измена и допуна Закона о водама и Закона о накнадама за коришћење јавних добара, као и предлог да се Правилник о начину и поступку преноса неутрошених буџетских средстава Републике Србије на рачун извршења буџета усагласи са Законом о буџетском систему.

 Препоруке за измене или доношење прописа везано за Сектор број 2 које су дате у претходним годинама, а по којима, као и везано за Сектор број 1, није поступљено, односе се на законе којима су уређене одређене врсте накнада, новчаних казни, начин обрачуна, наплате и располагања приходима оствареним од накнада и новчаних казни, као и на Закон о буџетском систему, Закон о финансирању локалне самоуправе, Закон о пореском поступку и пореској администрацији, Закон о комуналним делатностима, Закон о одбрани од града и Закон о спорту. Такође се односе и на Уредбу о коефицијентима за обрачун и исплату плата именованих и постављених лица и запослених у државним органима за исплату додатних коефицијената, Уредбу о накнади трошкова и отпремнини државних службеника и намештеника, Уредбу о буџетском рачуноводству, као и Правилник о начину припреме, састављања и подношења финансијских извештаја корисника буџетских средстава и корисника средстава ООСО и буџетских фондова, Правилник о стандардном и класификационом окриву и Контном плану за буџетски систем и Правилник о пореском рачуноводству.

У дискусији су учествовали народни посланик Розалија Екрес и председник Одбора Верољуб Арсић. Током дискусије чланови Одбора су разменили мишљења са др Душком Пејовићем, председником ДРИ и Стојанком Миловановић, врховним државним ревизором.

Седница је завршена у 12,05 часова.

Седница је тонски снимана.

 СЕКРЕТАР ПРЕДСЕДНИК

 Тијана Игњатовић Верољуб Арсић